Červeňáková, Elena, poslankyňa NR SR (2019-06-20):
Vážená predsedajúca, vážení kolegovia, vzhľadom na to, že odbor diplomovaná všeobecná sestra, ktorý sa študuje na stredných zdravotníckych školách v trojročnom štúdiu, spĺňa podmienky smernice 36 z roku 2005 Európskej únie, mám za to, že by malo byť v záujme predkladateľov, rovnako aj Ministerstva zdravotníctva Slovenskej republiky a samotných škôl, aby boli títo absolventi čo najlepšie prakticky a teoreticky vyvzdelávaní na výkon povolania sestra. Rozumiem iniciatíve predkladateľov, že sa domnievajú, že rozšírenie možnosti praktickej výučby pre programy vyššieho odborného štúdia, ktoré sú aktivované na stredných zdravotníckych školách na všeobecné nemocnice nižšieho typu, sa možno zvýši záujem potencionálnych študentov o toto štúdium, ale realita je iná a čísla hovoria o inom. V súčasnosti je možno študovať odbor diplomovaná všeobecná sestra len na stredných zdravotníckych školách, ktoré vedia zabezpečiť praktickú prípravu sestier na pôde minimálne fakultných nemocníc, a to na Strednej zdravotníckej škole v Bratislave, Nitre, Trnave, Košice a v Žiline. Tento postup má svoje opodstatnenie práve preto, aby sestry s obdobným odborným vzdelaním diplomovaná všeobecná sestra, rovnako aj sestra s bakalárskym stupňom vzdelávania v odbore ošetrovateľstvo mali rovnaké možnosti odbornej prípravy. Je predpokladom, že koncové nemocnice vyššieho typu zabezpečia vyššiu úroveň odbornej prípravy sestier ako nemocnice nižšieho typu, ktoré v niektorých prípadoch disponujú len základnými, majú len základné oddelenia, ako sú interné, chirurgické, detské, gynekologicko-pôrodnícke oddelenia. Pod vyššou úrovňou odbornej prípravy sa myslí hlavne odborné činnosti, s ktorými sestra počas štúdia prichádza do kontaktu. Vzhľadom na pripravovanú stratifikáciu nemocníc si myslím, že sa študenti v nemocniciach nižšieho typu nestretnú s rovnakým spektrom odborných činností ako v zdravotníckych zariadeniach vyššieho typu. Rovnako všeobecné nemocnice nižšieho typu nemusia mať dostatočné materiálno-technické zabezpečenie fakultných nemocníc oproti všeobecným nemocniciam. Stredné zdravotnícke školy, ktoré nemajú aktivovaný odbor diplomovaná sestra viac ako 10 – 15 rokov, alebo nikdy ho ani aktivovaný nemali, môžu mať problém s dostatočne odborne pripraveným personálnym zabezpečením pre výučbu v študijnom odbore diplomovaná všeobecná sestra. Upozorňujem aj na fakt, že zvýšenie počtu škôl, ktoré by aktivovali vyššie odborné vzdelanie, zvýšia sa aj finančné náklady jednotlivých vyšších územných celkov, pod ktoré stredné zdravotnícke školy patria, a rovnako aj náklady samotných študentov, ktorí by za praxou v určitých odboroch museli cestovať. Faktom je, že záujem o vyššie odborné štúdium na stredných zdravotníckych školách neustále klesá, čo potvrdzujú aj štatistiky absolventov podľa Národného centra zdravotníckych informácií. Kým do prvého ročníka v odbore diplomovaná všeobecná sestra v roku 2011 nastúpilo 171 študentov, v roku 2014 bolo 115 študentov a v roku 2017 už bolo len 84 študentov. Negatívnym ukazovateľom je aj to, že pri týchto nízkych číslach medziročne ukončí vyššie odborné štúdium o 35 % študentov menej ako do neho vstúpi. Riešením pre zvýšenie počtu sestier s odbornou spôsobilosťou v systéme zdravotnej starostlivosti na Slovensku by malo byť investovanie do študijných programov, o ktoré záujem naďalej pretrváva, ale vysoké školy a univerzity ich nemôžu z dôvodu nedostatku finančných zdrojov prijať v takej miere, aby bol uspokojovaný trh práce. Pozitívne hodnotím napríklad opätovné umožnenie externého štúdia pre získanie odbornej spôsobilosti sestry. Nezabúdajme však, že na trhu práce máme okrem sestier aj chýbajúce iné zdravotnícke povolania, ako sú pôrodná asistentka, samozrejme sanitári a už vypustená, vypustený zdravotnícky asistent. Musím s ľútosťou upozorniť aj na absenciu profesie vlastní zdravotnícki asistenti, ktorá by mala byť pravou rukou sestry pri výkone základnej ošetrovateľskej starostlivosti, ktorá nám zo systému po minuloročných legislatívnych normách vypadla. Ďakujem.